ആറ് മാസത്തെ പര്യവേഷണം ലക്ഷ്യമിട്ടിരുന്ന മംഗള്യാന് ദൗത്യം ഏഴു വര്ഷം പൂര്ത്തിയാക്കി ചൊവ്വയിലെ സീസണ് മാറ്റങ്ങള് ഒപ്പിയെടുത്ത് ദൗത്യം തുടരുന്നു ചൊവ്വാ ഗവേണഷത്തിനും കൂടുതല് വിവരങ്ങള് ലഭിച്ചു ഇന്ത്യയുടെ അഭിമാന പര്യവേഷണത്തിന്റെ രണ്ടാം ഘട്ടവും ഉടന് തിരുവനന്തപുരം: ലോകത്തെ ഞെട്ടിച്ച ചുവടുവെപ്പായിരുന്നു ഇന്ത്യയുടെ മംഗള്യാന് ദൗത്യം. ഈ ദൗത്യം വന് വിജയമായതിന് പിന്നാലെ മംഗള്യാനിന്റെ രണ്ടാം ദൗത്യത്തിനും ഐഎസ്ആര്ഒ തയ്യാറെടുക്കുകയാണ്. ആറു മാസത്തെ ചൊവ്വാ പര്യവേക്ഷണം ലക്ഷ്യമിട്ടായിരുന്നു ഇന്ത്യ മംഗള്യാന് വിക്ഷേപിച്ചത്. എന്നാല്, മംഗള്യാന് ദൗത്യം 7 വര്ഷം പൂര്ത്തിയാക്കി മുന്നോട്ടു പോകുകയാണ്. ചെറിയ സാങ്കേതികപ്രശ്നങ്ങളുണ്ടെങ്കിലും ഒരു വര്ഷം കൂടി ഭ്രമണം തുടരുമെന്നാണ് ഐഎസ്ആര്ഒയുടെ പ്രതീക്ഷ. ചൊവ്വയിലെ ജലസാന്നിധ്യം, അന്തരീക്ഷഘടന, അണുവികിരണങ്ങള് എന്നിവയുടെ പഠനത്തിനാണു മംഗള്യാന് വിക്ഷേപിച്ചത്. പേടകം 3 ചൊവ്വാവര്ഷങ്ങള് പിന്നിട്ടു. ഭൂമിയിലെ 2 വര്ഷമാണു ചൊവ്വയിലെ ഒരു വര്ഷം. ഓരോ സീസണിലും ചൊവ്വയിലുണ്ടാകുന്ന മാറ്റങ്ങള് കൃത്യമായി ഒപ്പിയെടുക്കാന് പേടകത്തിനു കഴിഞ്ഞു. മംഗള്യാന് പകര്ത്തിയ ആയിരക്കണക്കിനു ചിത്രങ്ങള് ഉപയോഗിച്ച് ഐഎസ്ആര്ഒ ചൊവ്വയുടെ അറ്റ്ലസ് തയാറാക്കിയിരുന്നു. മംഗള്യാനില് നിന്നുള്ള വിവരങ്ങള് വിവിധ രാജ്യങ്ങളില് ഗവേഷണത്തിന് ഉപയോഗപ്പെടുത്തുന്നു. ഇപ്പോഴും പ്രവര്ത്തനം തുടരുന്നുവെന്നതു സംതൃപ്തി പകരുന്ന കാര്യമാണെന്ന് വിക്ഷേപണസമയത്ത് ഐഎസ്ആര്ഒ മേധാവിയായിരുന്ന കെ. രാധാകൃഷ്ണന് പറഞ്ഞു. 2023ലെ ചന്ദ്രയാന്3 ദൗത്യത്തിനുശേഷം രണ്ടാം മംഗള്യാന് ദൗത്യം ലക്ഷ്യമിടുകയാണ് ഐഎസ്ആര്ഒ. ആദ്യ ദൗത്യത്തില്നിന്നുള്ള സാങ്കേതിക വിവരങ്ങള് വിലയിരുത്തിയാണ് ഒരുക്കം. ചൊവ്വയുടെ ഉപരിതലത്തില് ഇറങ്ങാതെ ഭ്രമണപഥത്തില്നിന്ന് ഓര്ബിറ്റര് ഉപയോഗിച്ചു കൂടുതല് വിവരങ്ങള് ശേഖരിക്കുകയാണു ലക്ഷ്യം. ശ്രീഹരിക്കോട്ടയില് നിന്ന് ഇന്ത്യയുടെ മംഗള്യാന് യാത്ര ആരംഭിച്ചത് 2013 നവംബര് അഞ്ചിനാണ്. 2014 ഒക്ടോബര് 24നു ചൊവ്വാ ഭ്രമണപഥത്തിലെത്തിയ മംഗള്യാനിലൂടെ ആറു മാസത്തെ പര്യവേക്ഷണമാണു ലക്ഷ്യമിട്ടിരുന്നത്. ആദ്യം ആറുമാസത്തെ പര്യവേക്ഷണം ലക്ഷ്യമിട്ടിരുന്ന മംഗള്യാനില് ഇന്ധനം ശേഷിച്ചതിനാല്, മാര്ച്ച് 24ന് ആറു മാസത്തേക്കുകൂടി ദൗത്യം നീട്ടുകയായിരുന്നു ഇതാണ് ഇപ്പോള് ഏഴാം വര്ഷത്തിലേക്ക് കടന്നിരിക്കുന്നത്. ചൊവ്വയെ ചുറ്റി സഞ്ചരിച്ച്, അതിന്റെ ഉപരിതലത്തെയും അന്തരീക്ഷത്തെയും കുറിച്ച് പഠിക്കുക എന്നതാണു ലക്ഷ്യം. ചൊവ്വയിലെ ജീവന്റെ പരിണാമം സന്തുലിതാവസ്ഥ എന്നിവയെക്കുറിച്ചും കാലാവസ്ഥ, പ്രതലം, പരിസ്ഥിതി, ധാതുശേഷി തുടങ്ങിയവയെക്കുറിച്ചും പഠനം നടത്തുന്നതിനായി അഞ്ചു ശാസ്ത്രീയ ഉപകരണങ്ങളും പേ ലോഡ് പേടകത്തില് സംയോജിപ്പിച്ചിട്ടുണ്ട്. ചൊവ്വയിലെ ഗര്ത്തങ്ങള്, കുന്നുകള്, താഴ്വരകള്, പൊടിക്കാറ്റ് തുടങ്ങി നിരവധി ചിത്രങ്ങള് മംഗള്യാന് അയച്ചു. പല സമയങ്ങളിലായി അയച്ചു ചിത്രങ്ങളും വിവരങ്ങളും ശാസ്ത്രജ്ഞര് പഠനവിധേയമാക്കുന്നുണ്ട്. ഏകദേശം പതിമൂന്ന് കിലോഗ്രാം ഇന്ധനംകൂടി പേടകത്തില് അവശേഷിക്കുന്നുണ്ടെന്നാണ് കഴിഞ്ഞ വര്ഷം ഗവേഷകര് അറിയിച്ചിരുന്നത്. ഭ്രമണപഥം ക്രമീകരിക്കാനും മറ്റു ചില ദൗത്യങ്ങള്ക്കും മാത്രമായാണ് ഇന്ധനം ഉപയോഗിക്കുന്നത്. പേടകത്തിലെ എല്ലാ സാങ്കേതിക സംവിധാനങ്ങളും ഇപ്പോഴും കൃത്യമായി പ്രവര്ത്തിക്കുന്നുണ്ട്. Stories you may Like